РЕПУБЛИКА СРБИЈА

НАРОДНА СКУПШТИНА

Одбор за рад, социјална питања,

друштвену укљученост и смањење сиромаштва

28. април 2015. године

Б е о г р а д

ПРЕДСЕДНИКУ НАРОДНЕ СКУПШТИНЕ

На основу члана члана 157. став 6. и члана 161. став 1. Пословника Народне скупштине („Службени гласник РС“ број 20/12 – пречишћен текст), Одбор за рад, социјална питања, друштвену укљученост и смањење сиромаштва подноси на **Предлог закона о изменама и допунама Закона о запошљавању и осигурању за случај незапослености,** који је поднела Влада, следеће амандмане:

**АМАНДМАН I**

Члан 6. Предлога закона мења се и гласи:

„У члану 58. став 2. мења се и гласи:

„Послодавац који спроводи јавне радове закључује са незапосленим уговор о радном ангажовању у складу са прописима о раду и јавним конкурсом.““

**Образложење**

Предложеним амандманом врши се прецизирање одредбе члана 58. став 2. односно методолошки и правно-технички је исправније те повећава правну сигурност. Наведеном изменом омогућава се спровођење јавних радова као мере активне политике запошљавања закључивањем уговора о радном ангажовању, у складу са прописима из области рада и јавним конкурсом. Наиме, потребно је побољшати обухват лица која ће бити укључена у програм јавних радова.

**АМАНДМАН II**

Члан 9. Предлога закона мења се и гласи:

„У члану 70. после става 2. додаје се став 3. који гласи:

„Новчана накнада из става 2. овог члана одређује се на основу броја радних часова за месец за који се врши исплата новчане накнаде.““

**Образложење**

Чланом 9. прецизира се начин обрачуна новчане накнаде за случај незапослености. Новчана накнада се исплаћује за месец који претходи месецу у коме се исплата врши, а постојећа законска одредба прописује да иста не може бити виша од 160% нити нижа од 80% минималне зараде утврђене у складу са прописима о раду за месец у којем се врши исплата новчане накнаде, што оставља могућност за различито тумачење. Предложеним решењем би се отклонила могућност различитог тумачења приликом обрачуна и исплате новчане накнаде, односно прецизира се да се новчана накнада одређује на основу броја радних часова за месец за који се врши исплата новчане накнаде.

ПРЕДСЕДНИК ОДБОРА

др Весна Ракоњац